AMANAH โบรกเชียร์ซื้อเป้า 6.30 บ. จับตากำไรโตแตะ 80 ลบ. รับยอดปล่อยสินเชื่อใหม่ Q2 นิวไฮ
AMANAH โบรกเชียร์ “ซื้อ” ราคาเป้าหมาย 6.30 บาท มองไตรมาส 2/2565 สินเชื่อขยายตัวสูง ดันกำไรแตะ 80 ลบ. ลุ้นทั้งปี 65 ทะลุ 331 ลบ. ปี 65 โตต่อเฉียด 400 ล้าน
AMANAH โบรกเชียร์ซื้อเป้า 6.30 บ. รับยอดปล่อยสินเชื่อใหม่ไตรมาส 2/65 นิวไฮ จับตากำไรโตแตะ 80 ลบ. ดันทั้งปีนี้ทะลุ 331 ลบ.
20 ก.ค. 2565

บล.เคทีบีเอสที ระบุในบทวิเคราะห์วันนี้ (20 ก.ค.65) ว่า บริษัท อะมานะฮ์ ลิสซิ่ง จำกัด (มหาชน) หรือ AMANAH ประเมินกำไรสุทธิไตรมาส 2/2565 ที่ 80 ล้านบาท (ทรงตัว เทียบช่วงเดียวกันของปีก่อน แต่เพิ่มขึ้น 7% เทียบไตรมาสก่อนหน้า) จากสินเชื่อที่ขยายตัว 9% เทียบช่วงเดียวกันของปีก่อน, โต 4% เทียบไตรมาสก่อนหน้า ตามยอดปล่อยสินเชื่อใหม่ที่เพิ่มขึ้นทำสถิติใหม่ที่ 470 ล้านบาท/ไตรมาส
ขณะที่ได้รับแรงกดดันบางส่วนจาก cost to income ที่เพิ่มขึ้นตามการจ่ายชดเชยค่าติดตามทวงหนี้ให้ outsource และรับรู้ต้นทุนการเปิดสาขาใหม่ที่เพิ่มขึ้น รวมทั้งค่าใช้จ่ายสำรองเพิ่มขึ้นตามสินเชื่อ และ NPL ที่เพิ่มขึ้น
คงประมาณการกำไรสุทธิปี 2565 ที่ 331 ล้านบาท (โต 8% เทียบช่วงเดียวกันของปีก่อน) และปี 2566 ที่ 387 ล้านบาท (โต 17% เทียบช่วงเดียวกันของปีก่อน) จากการเติบโตของเงินให้สินเชื่อ (Loan Growth) เพิ่มขึ้นปีละ 17% และ 16% เทียบช่วงเดียวกันของปีก่อนตามช่องทางการปล่อยสินเชื่อที่เพิ่มขึ้น และเริ่มดำเนินธุรกิจจำนำทะเบียนในครึ่งหลังปี 2565 และ loan yield เพิ่มขึ้น
ขณะที่ต้นทุนทางการเงินที่เพิ่มขึ้นผ่านการระดมทุนผ่านหุ้นกู้ศูกุ (มีดอกเบี้ยสูงกว่าเงินกู้ยืมจาก iBank), cost to income เพิ่มขึ้น และ credit cost สูงขึ้น ราคาหุ้น underperform SET14% ในช่วง 1 เดือนที่ผ่านมา จากต้นทุนทางการเงินที่มีโอกาสเพิ่มขึ้น รวมทั้งมีความเสี่ยงจาก loan growth ที่อาจจะต่ำ และ NPL ที่เพิ่มขึ้นในช่วงเงินเฟ้อ
อย่างไรก็ตาม แนะนำ “ซื้อ” จากสินเชื่อที่จะกลับมาขยายตัวสูงจากที่ทรงตัวในช่วง 2 ปีที่ผ่านมา และจะขยายตัวต่อเนื่องในช่วง 2-3 ปีข้างหน้า หนุนโดยช่องทางการปล่อยสินเชื่อที่เพิ่มขึ้นผ่าน iBank และแหล่งเงินทุนที่มีโอกาสเพิ่มขึ้นสูงจาก D/E ที่ต่ำเพียง 1.4 เท่า รวมทั้งราคาปัจจุบันที่ เทรดต่ำเพียง PBV ที่ 2.1 เท่า เมื่อเทียบกับผลการดำเนินงานที่จะกลับมาขยายตัวสูงขึ้นคิดเป็น 2565-2567 EPS CAGR โตเฉลี่ย 16%